
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu zahtjeva FINANCIJSKE AGENCIJE, Zagreb, Ulica grada Vukovara 70, za provedbu skraćenog stečajnog postupka nad dužnikom FORGAČ d.o.o.,  Sveti Ivan Zelina, Vatrogasna 3, OIB 41738837424, dana 22. kolovoza 2016. godine 

r i j e š i o    j e

I. Obustavlja se skraćeni stečajni postupak nad dužnikom FORGAČ d.o.o.,  Sveti Ivan Zelina, Vatrogasna 3, OIB 41738837424, te se zahtjev FINA-e za provedbu skraćenog stečajnog postupka od 25. studenog 2015. godine odbacuje.
 
II. Odbacuje se prijedlog vjerovnika Republika Hrvatska, Ministarstvo financija, Porezna Uprava, od 12. veljače 2016. godine za otvaranje stečajnog postupka nad dužnikom FORGAČ d.o.o.,  Sveti Ivan Zelina, Vatrogasna 3, OIB 41738837424.

Obrazloženje

Financijska agencija podnijela je sudu dana 25. studenog 2015. godine, a temeljem odredbe članka 429. stavka 1. Stečajnog zakona (Narodne novine broj 71/15, dalje u tekstu: SZ-a) zahtjev za provedbu skraćenog stečajnog postupka nad dužnikom FORGAČ d.o.o.,  Sveti Ivan Zelina, Vatrogasna 3, OIB 41738837424.
 
Prema odredbi čl. 428. st. 1. SZ-a  sud će provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, ako nisu ispunjene pretpostavke za pokretanje drugog postupka radi brisanja iz sudskoga registra.  

Prema odredbi članka 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka, te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje; odredbom stavka 2. istog članka propisano je da u slučaju iz  stavka 1. toga članka sud će po službenoj dužnosti donijeti rješenje o otvaranju i zaključenju skraćenog stečajnog postupka. Odredbe čl. 132. i čl. 133. te čl. 286. - 292. SZ-a primijenit će se na odgovarajući način.

Nadalje odredbom čl. 433. SZ-a propisano je da, ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl. 431.  toga Zakona, sud će obustaviti skraćeni stečajni postupak i odgovarajućom primjenom općih odredbi stečajnog postupka donijeti rješenje o pokretanju prethodnog postupka, odnosno otvaranju stečajnog postupka.

Postupajući po prijedlogu Financijske agencije sud je javno objavio oglas od 8. siječnja 2016. godine na e-oglasnoj ploči suda dana 12. siječnja 2016. godine, kojim je osoba ovlaštena za zastupanje dužnika po zakonu pozvana da podnese sudu javnobilježnički ovjerovljen popis imovine i obveza, a ujedno su pozvani vjerovnici dužnika da u određenom roku predlože otvaranje stečajnog postupka. 

Podneskom od 8. veljače 2016. godine zakonski zastupnik dužnika izvijestio je sud da je Nagodbeno vijeće Financijske agencije, Regionalnog centra Zagreb, temeljem odredbe čl. 49. st. 2. Zakona o financijskom poslovanju i predstečajnoj nagodbi (Narodne novine broj 108/12, 144/12, 81/13 i 112/13, dalje u tekstu: ZFPPN-a), podnijelo prijedlog za pokretanje redovnog stečajnog postupka, iz razloga što je odbačen dužnikov prijedlog za otvaranje postupka predstečajne nagodbe, a temeljem kojeg prijedloga se vodi stečajni predmet kod Trgovačkog suda u Zagrebu pod brojem St-628/14.  

Neprijeporno je sud utvrdio da je Trgovački sud u Zagrebu u predmetu St-628/14 donio rješenje od 29. veljače 2016. godine kojim je otvoren i istovremeno zaključen stečajni postupak nad dužnikom FORGAČ d.o.o., Sveti Ivan Zelina, Vatrogasna 3, OIB 41738837424, te je ujedno imenovan i stečajni upravitelj Janko Vidiček iz Zagreba, Brazilska 3. Navedeno rješenje javno je objavljeno na mrežnoj stranici e-Oglasna ploča suda dana 29. veljače 2016. godine. 

Nadalje, sud je kroz sustav e-Spisa utvrdio da je rješenjem Visokog trgovačkog suda Republike Hrvatske posl.br. Pž-1827/16 od 14. lipnja 2016. godine odbijena je kao neosnovana žalba vjerovnika Republika Hrvatska i potvrđeno rješenje Trgovačkog suda u Zagrebu posl.br. St-628/14 od 29. veljače 2016. godine. 

Kako je dakle nad dužnikom FORGAČ d.o.o., Sveti Ivan Zelina, Vatrogasna 3, OIB 41738837424, već proveden stečajni postupak temeljem pravomoćnog rješenja Trgovačkog suda u Zagrebu poslovni broj St-628/14 od 29. veljače 2016. godine, valjalo je riješiti kao u točci I. izreke ovog rješenja, te obustaviti skraćeni stečajni postupak nad dužnikom i ujedno odbaciti zahtjev FINA-e za provedbu skraćenog stečajnog postupka nad istim dužnikom od 25. studenog 2015. godine.

Nadalje valja reći da je u ovom postupku vjerovnik Republika Hrvatska, Ministarstvo financija, Porezna uprava, zastupana po Županijskom državnom odvjetništvu u Velikoj Gorici podnijela prijedlog za otvaranje stečajnog postupka nad dužnikom od 12. veljače 2016. godine, međutim, budući je pravomoćnim rješenjem Trgovačkog suda u Zagrebu posl.br. St-628/14 od 29. veljače 2016. godine otvoren i zaključen stečajni postupak nad istim dužnikom, valjalo je prijedlog vjerovnika odbaciti i riješiti kao pod točkom II. izreke ovog rješenja.

Pritom ovaj sud ističe, a obzirom na navode vjerovnika Republika Hrvatska, Ministarstvo financija, Porezna uprava iz prijedloga za otvaranje stečajnog postupka od 12. veljače 2016. godine, o tome da je dužnik vlasnik nekretnina i motornih vozila, da navedeni vjerovnik ima mogućnost da u predmetu St-628/14 podnese prijedlog za nastavljanje postupka radi naknadne diobe u smislu čl. 289. SZ-a.

U Karlovcu, 22. kolovoza 2016. godine
                                   
                                                                                                                 Sudac: 
                                                                                                                Goranka Boljkovac, v.r.

		Za točnost otpravka-
	 ovlašteni službenik:
	 Renata Klokočki

